Die Burger en Beeld sê: Ampie Coetzee het dapper heel voor baklei | Netwerk24
Prof. Ampie Coetzee Foto: Leanne Stander
Hy het altyd voor baklei. 'n Beskeie en 'n dapper mens. Hy was lief vir sy taal en hy het sonder voorbehoud om die inklusiwiteit daarvan geveg. 'n Letterkundige aktivis vir wie Afrikaans 'n woning vir baie kon bied.
Dit was Ampie Coetzee.
In huldeblyke wat ná sy dood verlede week ingestroom het, is hy 'n "onverskrokke donner", 'n kameraad en vriend genoem met verwysing na sy, Van Zyl Slabbert, Max du Preez, Breyten Breytenbach, Jakes Gerwel en ander se besoek in 1987 aan die ANC in Dakar.
Coetzee was 'n gewilde dosent in Afrikaans aan die Universiteit van die Witwatersrand (Wits) en later die Universiteit van Wes-Kaapland (UWK).
Hy was ook medestigter van die ondergrondse uitgewery Taurus, wat boeke uitgegee het waaraan hoofstroomuitgewers te midde van streng sensuur onder apartheid nie wou raak nie.
Vier van sy boesemvriend Breytenbach se digbundels het by Taurus verskyn. Later het hy ook 'n instrumentele rol gespeel om Breytenbach se gedigte weer by 'n gevestigde uitgewery gepubliseer te kry. Hy het Breytenbach se gedigte ook in Engels vertaal en word as die voorste kenner daarvan beskryf.
In baie van die huldigings word sy unieke humorsin – altyd byderhand en trefseker – onthou.
Tot onlangs was hy betrokke by die Breytenbach-sentrum, 'n kuns-en-kultuursentrum in sy tuisdorp Wellington, waar die Tuin van Digters jaarliks aangebied word. Dit is 'n ware tuiste vir die kunste wat hy met groot en volgehoue sorg op die been gebring en help in stand gehou het.
Letterkundiges loof hom vir die prominente rol wat hy gespeel het om letterkundige verbintenisse met politieke vraagstukke te maak.
Boeke soos 'n Hele os vir 'n ou broodmes: Grond en die plaasnarratief sedert 1595, Letterkunde en krisis en Marxisme en die Afrikaanse letterkunde het uit sy pen verskyn en Coetzee was ook die samesteller van verskeie publikasies.
Baie ander onthou die aansit by die bobaaskok se tafel vir een van sy skeppings, met herinnerings aan gesellige kuiers by 'n bord kos wat uit niks omgeskep is in iets lekkers.